Carmen Kass

Carmen Kass (sündinud 14. septembril 1978 Tallinnas) on eesti supermodell. Carmen Kass on lõpetanud Paide 3. Keskkoolis põhikooli ning õppinud Estonian Business Schoolis. 14-aastase Carmeni avastas modellindusega tegelev itaallasest agent, kes tegi talle tööpakkumise. 18-aastaselt kolis Carmen Pariisi, kus saavutas kiiresti edu ning jõudis paljude moeajakirjade esikaanele: L'Officiel ja Vogue (Prantsusmaa) 1997, Elle (Austraalia), Image (Inglismaa), Madame Figaro, Numéro, Vogue (Prantsusmaa) ja Vogue (Ameerika) 1999. Aastal 2000 valis ajakiri Vogue ta aasta modelliks. Ta on teinud koostööd selliste tuntud disaineritega nagu Alberta Ferretti, Anna Sui, BCBG, Bill Blass, Calvin Klein, Chanel, Christian Dior, DKNY, Dolce & Gabbana, Gianfranco Ferré, Gianni Versace, Gucci, Jill Stuart, MaxMara, Michael Kors, Moschino, Nicole Miller, Prada, Óscar de la Renta, Ralph Lauren, Tommy Hilfiger ja Valentino. Carmen on poseerinud ka disaineritööde – Calvin Klein, Chanel, Donna Karan, General Motors, Guy Laroche, Krizia ja Versace – jaoks. Olles New Yorgis, sai temast kahe suurima Ameerika moeajakirja, Vogue'i ja Harper's Bazaari põhiline müügiartikkel. 2009. aasta juunis poseeris ta Saksamaa ajakirjale Stern. Carmen on osanik oma esimeses modelliagentuuris Baltic Models. 2003. aasta augustis intervjueeris Urmas Ott teda telesaates "Augustivalgus" (1/7) ning sama aasta detsembris oli ta külaline Craig Kilborni saates "The Late Late Show". Tal on olnud ka üksikuid filmirolle. 2001. aastal mängis ta Ben Stilleri komöödias "Zoolander" iseennast. 2004. aastal mängis ta peaosa Ilmar Taska mängufilmis "Täna öösel me ei maga". Carmen Kassi tegelaskuju kasutas oma romaanis "The Princess Diaries, Volume II: Princess in the Spotlight" ameerika kirjanik Meg Cabot. 23. mail 2004 valiti Carmen Kass Eesti Maleliidu üldkoosolekul ühehäälselt liidu presidendiks. Selles ametis oli ta kuni 2011. aasta aprillini. 2004. aastal astus ta ka erakonna Res Publica liikmeks ning kandideeris selle nimekirjas 2004. aasta Euroopa Parlamendi valimistel, kus talle anti ligi 2000 häält, kuid mandaati ta ei saanud. Tema modellimõõdud olid 2007. aastal järgmised: rinnaümbermõõt 86 cm, vööümbermõõt 61 cm, puusaümbermõõt 86 cm, pikkus 179 cm. Tema isa Viktor Kass (1945–2021) oli maletreener, õde Victoria Kass on kergejõustiklane, õepoeg Antonio Sebastian Kass on modell, õetütar Yasmyn on poplaulja. https://www.esbl.ee/biograafia/Carmen_Kass Kes? Mis? Kus? 2002, lk 152 Carmen Kass + Mario Testino in Stern 23: Let‘s Do Something Amazing! - Lexposure.net "Augustivalgus" 1/7 - Eesti Televisioon "Carmen Kass". Originaali arhiivikoopia seisuga 30. august 2018. Vaadatud 11. septembril 2009. Vesta Reest "Carmen Kass jõudis raamatulukku" Kroonika, 30. detsember 2002[alaline kõdulink] Eesti Maleliidul uus president ja juhatus[alaline kõdulink] @maleliit.ee "supermodels.nl, juuni 2007". Originaali arhiivikoopia seisuga 18. aprill 2007. Vaadatud 8. juunil 2007. 28. mai 2004, Postimees, Modellist malejuht lõi kuningad uppi Viktoria Ladõnskaja. Carmen Kassi üheksa elu – Eesti Ekspress, 4. jaanuar 2007 Carmen Kass: Higistava spordijuhi aju kärbub – Eesti Päevaleht, 27. september 2008 Katrin Pauts, "Appi! Carmen Kass läks poolalasti Berliini keskväljakule!" – Õhtuleht, 13. juuni 2009 Carmen Kass to open the chess competition Mtel Masters 2009 – Chessdom Biograafia ESBL-is